George Xeureb ta’ 49 sena mill-Marsa magħruf bħala “it-Tiġieġu” wieġeb mhux ħati li ħa sehem f’hold-up li falla minn grupp ta’ kriminali li pprovaw jisirqu Lm100,000 (€233,000) minn dik li kienet fergħa tal-Mid-Med Bank f’San Ġiljan fl-1996. Xeureb jinsab akkużat ukoll li pprova joqtol żewġ uffiċjali tal-pulizija, li seraq arma tan-nar u vann. Hija u tindirizza lill-ġurati, Dr Lara Lanfranco f’isem l-Avukat Ġenerali qalet li għall-ħabta tal-10.30 a.m. tas-27 ta’ Marzu tal-1996, grupp ta’ rġiel armati daħlu fil-bank bl-intenzjoni li joħorġu mill-bank b’madwar Lm100,000. Hija qalet li meta daħlu fil-binja, ħatfu lill-kuntistabbli tal-Pulizija Maurice Laferla li kien responsabbli mis-sigurtà tal-bank. Il-Pulizija kien imġiegħel joqgħod wiċċu mal-art b’arma ppuntata lejh. L-irġiel staqsew jekk kellux arma fuqu u huwa wieġeb fin-negattiv. B’kumibinazzjoni, skawdra mobbli tal-pulizija waqfet qrib pompa fejn wieħed mill-uffiċjali ħareġ mill-karozza u rrealizza li kien hemm problema fil-bank. Huwa resaq lejn il-binja u ra b’għajnejh irġiel b’rashom mgħottija u armati fejn kienu qegħdin iżommu persuna oħra kontra r-rieda tiegħu. Il-ħallelin innotaw lill-uffiċjali tal-pulizija u pprovaw jaħarbu minn fuq il-post. Hekk kif ħallew il-binja, huma ħadu l-arma tan-nar tal-kuntistabbli Laferla. Hawnhekk il-pulizija pprovaw iwaqqfuhom iżda l-ħallelin fetħu n-nar fuqhom bil-pulizija  jisparaw lura. Żewġ ħallelin li ntlaqtu mit-tiri sparati mill-pulizija rnexxielhom jitilqu minn fuq il-post b’vettura li kienet ipparkjata quddiem il-bank. Fil-konfużjoni li nqalgħet il-vann kien involut f’inċident ta’ traffiku ma’ vettura oħra fejn aktar tard kienet abbandunata ħdejn Pender Place. Il-Pulizija kienu mgħarrfa li tlett irġiel ħarġu mill-vann. Wieħed minnhom kien qiegħed izappap u kellu jiġi mgħejjun minn żewġt irġiel oħrajn. Għal xi ħin wieħed ir-raġel ferut waqaf jistrieħ ma’ ħajt waqt li t-tnejn l-oħra ħarbu minn fuq il-post. Ir-raġel ferut kien identifikat bħala Żeppi Polidano, li eventwalment intbagħat 10 snin ħabs dwar dan l-attentat ta’ hold-up. Il-pulizija sabu li l-vann kien insteraq xahar qabel seħħ il-hold-up fejn anke rriżulta li l-pjanċi kienu misruqin. Meta kien eżaminat, l-uffiċjali tal-pulizija sabu  boilers suit, demm u basktijiet tal-plastik fil-vann. Dr Lanfranco qalet li xahar wara l-hold-up, Carmelo Spiteri kien irrapportat nieqes wara li ma marx lura d-dar. Fil-fatt huwa kien qiegħed joqgħod f’residenza f’Ħal Qormi li kienet ta’ zijuh. Hawnhekk il-Pulizija bdiet tinvestigah fejn instab li l-marki tas-swaba’ tiegħu kienu jikkorrispondu ma’ marki li nstabu fuq il-borża tal-plastik li nstabet fil-vann. Fl-2003, Carmelo Spiteri ntbagħat 10 snin ħabs wara li ammetta li ħa sehem f’dan il-hold-up. Spiteri nnifsu safa ferut mill-pulizija wara li sparaw fil-konfront tiegħu meta hu pprova joqtolhom.